Bekfluitjie: March 2017
Tyd vir 'n MIDI-mondfluitjie?
In 'n onlangse bespreking op "Harp Repair" op Facebook was die vraag gevra of daar iemand was wat suksesvol partjies bestel het van mondfluitjie fabrieke. Met die meestal negatiewe kommentare wat daar gemaak was, staan daar 'n klompie feite bo al die gebakel uit:
1. Soos 'n kitaar moet mondfluitjies gereeld ingestel word en rietjies vervang word, veral as jy gereeld daarmee speel.
2. Die proses is ingewikkeld en duur en is bo meeste spelers se vuurmaak-plek.
3. Nie al die vervaardigers is behulpsaam met parte, of herstel gereedskap vir die mondfluitjies nie, so asof hulle liewer 'n nuwe mondfluitjie sal verkoop as partjies.
4. Party mondfluitjies is so gemaak dat jy dit nie kan herstel of instel sonder baie moeite nie.
5. Party van die duur mondfluitjies met vlekvrye staal rietjies, is amper onmoontlik om in te stel sonder dat dit daarna blikkerig klink.
6. Die wag tydperk vir parte kan tot op 12 weke lank neem . . . as jy hulle geduurig aanjaag.
7. As gevolg van die pryse wat die hoogte ingeskied het en die probleme met partjies het van die spelers teruggeslaan na die goedkoper modelle, een speler speel nou selfs met 'n speelgoed mondfluitjie op die verhoog.
8. Meeste van die mondfluitjies en parte word net in China gemaak, selfs Amerika het nie meer 'n mondfluitjie fabriek nie.
9. Alhoewel partjies van verskillende modelle op mekaar pas, is daar nog steeds ingewikkelde werk betrokke.
Dis sommer 'n hele komp probleme vir so 'n klein instrumentjie. Kan dit wees dat daar 'n moontlike gaping in die mark oopgegaan het vir 'n nuwe vervaardiger van mondfluitjies, miskien selfs in Suid Afrika, veral as die volgende in ag geneem word; die goeie wisselkoers vir vervaardiging, die infrastruktuur vir rou materiaal wat reeds goed gevestig en die geweldige kennis van riet instrumente soos konsertinas wat baie van ons musikante besit. 'n Of wat van 'n midi-mondfluitjie, daar het reeds 'n midi-konsertina onlangs sy verskyning gemaak . . . met so 'n elektroniese mondfluitjie kan al bogenoemde probleme heeltemal uitgeskakel word.